钦定古今图书集成/明伦汇编/宫闱典/第132卷 > 郑和
## 钦定古今图书集成/明伦汇编/宫闱典/第132卷 > 郑和

按《明外史宦官传》：“和，云南人，世所谓三保太监者也。
初事燕王于藩邸，从举兵有功，累擢太监。有智略，知
兵习战。帝疑建文帝遁海外，欲踪迹之，且欲耀兵异
域，示中国富强，乃命和及其侪王景弘等通使西洋，
造大舶，修四十四丈，广十八丈，赍金银珠宝币帛。以
永乐三年六月统将士二万七千八百馀人，大舶六”
十二，自苏州刘家河汎海至福建，复自福建五虎门
扬帆，首达占城，以次遍历诸蕃国。颁天子诏，宣示威
德，因给赐其君长及诸大臣，不服则以武慑之。五年
九月，和等还，诸国使者随和朝见。和献所俘旧港贼
首。帝大悦，爵赏有差。旧港者，故三佛齐国也。其酋陈
祖义凶暴，剽掠商旅，和使使招谕，祖义诈降而潜谋
邀劫，和觉，预为备。祖义率众至，大败，被擒，众五千尽
馘。至是献俘，诏戮于都市。六年九月，复命和偕景弘
等往赉诸国，诸国皆恭顺如初，独锡兰山国王亚烈
苦奈儿侮慢不敬，谋杀和，和觉而去。及和归，复经其
地，遂诱和至国中。索金币不得，则潜遣兵五万馀驰
劫和舟，而伐木拒险，绝和归路。和谓其下曰：“贼大众
既出，国内虚，且谓我军孤，不能战，出其不意反袭之，
可得志。不然，吾属无噍类矣。”众然之，乃遣人由他道
至舟，令尽力固拒，而躬率所统二千馀人，疾驰攻破
其城，生擒亚烈苦奈儿及其妻子官属。劫和舟者闻
之，急还城，官军复大破之，全师而还。九年六月，献俘
于朝。帝赦不诛，释归国，更立其国之贤者。海外诸邦
益服中国威德。是时交趾已破灭郡县，其地诸邦益
震詟，来者日多。十年十一月复命和等往使。至苏门
答剌，既颁赐其王宰奴里阿必丁，而其前伪王子苏
干剌者方谋弑主自立，且怒和赐不及己，率兵数万
邀击官军。和率众及其国兵与战，贼败奔，追擒之喃
渤利，并俘其妻子，以十三年七月还朝。帝大喜，诛苏
干剌赉诸将士有差。十四年冬，满剌加、古里等十九
国咸遣使朝贡。辞还，复命和等偕往，赐其君长。和将
命绝域，三擒贼魁，威震海外，凡所号令，罔敢不服从。
而蕃人利中国货物，益互市通商，往来不绝。十七年
七月，和等还京。十九年春，阿丹、祖法儿等十六国朝
贡。将还，帝复命和同往。明年八月，和等还，以其贡使
来。二十二年正月，旧港酋长施《济孙》请袭宣慰使职，
命和赍敕印往赐之。比还，而成祖已晏驾。洪熙元年
二月，仁宗命和以下蕃诸军守备南京。南京设守备，
自和始也。宣德五年六月，帝以践阼岁久，而诸蕃国
远者犹未“朝贡”，议复遣使颁诏行赏，仍命和偕王景
弘往。乃复历忽鲁谟斯等十七国而还。和经事三朝，
先后七奉使，所历占城、瓜哇、真腊、旧港、暹罗、古里、满
剌加、渤泥、苏门答剌、阿鲁柯枝、大葛兰、小葛兰、西洋：
琐里、琐里、加异勒、阿拨把丹、南巫里、甘把里、锡兰山、
喃渤利、彭亨、急兰丹、忽鲁谟斯、比剌溜山、孙剌木、骨
都束、麻林剌撒、祖法儿、沙里湾、泥竹步、榜葛剌、天方
黎、伐那孤儿，凡三十馀国。自古奉使绝徼，擒王摧敌，
数建奇勋，未有若和之盛者也。自宣德以还，声教渐
不及远，殊方时有至者，要不如永乐时，而和亦老且
死，不复能奉使矣。自和后，凡将命海表者，莫不盛称
和以夸外蕃。故俗传“三保太监下西洋”，为明世盛事
云。